KIRJALLINEN KYSYMYS E-2884/02 esittäjä(t): Erik Meijer (GUE/NGL) komissiolle. Puutteet eläinten hyvinvoinnin kuljetusten aikana turvaavien säännösten täytäntöönpanossa.



Virallinen lehti nro 155 E , 03/07/2003 s. 0058 - 0059



KIRJALLINEN KYSYMYS E-2884/02 esittäjä(t): Erik Meijer (GUE/NGL) komissiolle (14. lokakuuta 2002) Aihe: Puutteet eläinten hyvinvoinnin kuljetusten aikana turvaavien säännösten täytäntöönpanossa 1. Onko komissio tietoinen, että komission edustaja ja eläinten hyvinvoinnin puolestapuhuja Beate Gminder on European Voice -lehden 19. syyskuuta 2002 ilmestyneessä numerossa julkaistun artikkelin mukaan todennut, että komissio aloittaa rikkomusmenettelyn niitä jäsenvaltioita vastaan, jotka eivät ole huolehtineet eläinten hyvinvoinnin kuljetusten aikana takaavien säännösten asianmukaisesta toimeenpanosta? 2. Onko komissio yhtä mieltä siitä, että edellä mainittu artikkeli osoittaa lakia rikotun ja rikottavan edelleen kohtuuttomalla tavalla, kun eläimille ei esimerkiksi suoda lakisääteisiä lepotaukoja tai anneta juomavettä pitkien kuljetusten aikana? 3. Onko komissio samaa vai eri mieltä Eurogroup for Animal Welfare -eläinsuojeluyhdistyksen kanssa siitä, että artikkelissa ilmenneet tapaukset eivät ole yksittäistapauksia vaan laajalle levinnyt menettelytapa, jolla eläimille aiheutetaan tarpeetonta kärsimystä? 4. Aikooko komissio aloittaa rikkomusmenettelyn vai ryhtyä lisätutkimuksiin, jotka mahdollisesti johtavat kyseiseen menettelyyn? Mikäli menettelyyn ei ryhdytä, mitä vaihtoehtoista toimintatapaa komissio ehdottaa, jotta lakia noudatettaisiin eivätkä eläimet joutuisi kärsimään tarpeettomasti? David Byrnen komission puolesta antama vastaus (20. marraskuuta 2002) 1. Komissio on tutustunut arvoisan parlamentin jäsenen mainitsemaan sanomalehtiartikkeliin. Komissio ei kuitenkaan ole saanut tästä asiasta valituksia kyseisiltä eläinsuojeluyhdistyksiltä eikä myöskään keneltäkään henkilöltä tai miltään elimeltä. Julkaistussa artikkelissa ei anneta yksityiskohtaisia tietoja kuten tapahtuman päivämäärää, kuljettajan henkilöllisyyttä tai paikkaa, josta siat löydettiin kuolleina, eikä se siksi anna perustetta komission lisätoimille. 2. ja 3. Jäsenvaltiot ovat vastuussa kuljetettavien eläinten hyvinvointia koskevan yhteisön lainsäädännön päivittäisestä täytäntöönpanosta. Puutteellinen täytäntöönpano jäsenvaltioissa voi johtaa arvoisan parlamentin jäsenen mainitsemiin tapauksiin. 4. Komissio tutkii aina hyvin perustellut valitukset, jotka koskevat yhteisön lainsäädäntöä eläinten hyvinvoinnista, ja ottaa yleensä yhteyttä asianomaiseen jäsenvaltioon erityisesti saadakseen varmistuksen siitä, että ryhdytään asianmukaisiin toimiin niitä kuljetusyhtiöitä kohtaan, jotka eivät täytä velvollisuuksiaan, ja estääkseen samanlaisten tapausten uusiutumisen. Komissio on valmis aloittamaan EY:n perustamissopimuksen 226 artiklassa tarkoitetun rikkomusmenettelyn, jos jäsenvaltiot jättävät täyttämättä tässä asiassa niille yhteisön lainsäädännön mukaan kuuluvia velvollisuuksia. Se onkin tehnyt niin jo useissa tapauksissa. Järjestelmällinen turvautuminen rikkomusmenettelyihin ei välttämättä ole paras tapa edetä, koska se merkitsee pitkiä odotusaikoja ja koska osoitus yksittäistapauksista ei välttämättä kerro jäsenvaltion yleistä tilannetta. Niinpä yhteen tai useampaan tapaukseen perustuva rikkomusmenettely voi olla vaikea tapa todistaa jäsenvaltion laajaa laiminlyöntiä, erityisesti silloin kun jäsenvaltio väittää ryhtyneensä toimiin tilanteen korjaamiseksi. On hyvä mainita, että komission elintarvike- ja eläinlääkintätoimisto järjestää jäsenvaltioissa määräajoin tarkastuskäyntejä, jotka liittyvät eläinten hyvinvointia koskevaan yhteisön lainsäädäntöön ja erityisesti kuljetussäännösten täytäntöönpanoon. Jos näillä tarkastuskäynneillä havaitaan puutteita, jäsenvaltioille annetaan suosituksia, joiden noudattamista jatkossa valvotaan. Lopuksi on myös huomattava, että eläinten suojelusta kuljetuksen aikana 19 päivänä marraskuuta 1991 annettu neuvoston direktiivi 91/628/ETY(1), sellaisena kuin se on muutettuna 29 päivänä kesäkuuta 1995 annetulla direktiivillä 95/29/EY(2), on aiheuttanut vakavia tulkintaongelmia, jotka ovat johtaneet täytäntöönpanovaikeuksiin. Näin ollen komissio aikoo tehdä ehdotuksen lainsäädännön muuttamisesta tässä asiassa mahdollisimman pian, jotta vältettäisiin nykyisen direktiivin yhteydessä koetut täytäntöönpanovaikeudet. (1) EYVL L 340, 11.12.1991. (2) EYVL L 148, 30.6.1995.